ועדת הכספים, כנסת 22, פרוטוקול מספר 12, 2019-11-05 13:07

משה גפני: אני פותח את ישיבת ועדת הכספים.

משה גפני: על סדר היום: הצעת בקשה לאישור השקעת המדינה בחברת מנהל המערכת בע"מ בהתאם לסעיף 10 לחוק החברות הממשלתיות, התשל"ה-1975.

משה גפני: מי מציג את הבקשה הזאת?

יורם כהן: אני מנכ"ל חברת ניהול מערכת החשמל.

יורם כהן: במסגרת הרפורמה של משק החשמל הוקמה חברת ניהול המערכת.

יורם כהן: החברה אחראית על שלושה תחומים עיקריים.

יורם כהן: התחום הראשון הוא תחום הסחר בחשמל – החברה תנהל את הסחר בחשמל מול היצרנים הפרטיים.

יורם כהן: עד היום חח"י מייצרת כ-70% מן החשמל במדינה.

יורם כהן: בתהליך של מספר שנים חח"י תרד לייצור של בין 30%–40% מן החשמל בארץ ואנחנו ננהל את הסחר בצורה היעילה והמיטבית ביותר עבור משק החשמל בארץ.

יורם כהן: התחום השני שאנחנו מטפלים בו הוא תחום התכנון של משק החשמל – תחנות כוח, קווי הולכה, תכנון וחיזוי עתידי של משק החשמל, איך הוא ייראה בראייה של חמש, עשר ו-20 שנים קדימה.

יורם כהן: התחום השלישי הוא ניהול משק החשמל בתקופת חירום – כל מה שקשור לתקופת מלחמה, משברים וכולי, אנחנו בעצם ננהל את משק החשמל.

משה גפני: לְמה אתם צריכים את הכסף?

יורם כהן: כל תהליך ההקמה שמתנהל כיום כולל בתוכו מספר - - -

משה גפני: אישרנו לכם כסף בעבר ואמרתם שלא תבקשו יותר.

יורם כהן: לא, במסגרת הרפורמה אושרו 13 מיליון שקלים.

יורם כהן: הוועדה כאן ביקשה לפצל את הסעיף, בשלב הראשון לתקצב 8 מיליון שקלים.

אורלי לוי אבקסיס: מה אתם עושים בכסף?

יורם כהן: כמה דברים.

יורם כהן: דבר ראשון שאנחנו עושים, אנחנו קודם כול מגייסים כוח אדם.

יורם כהן: לאחרונה, לפני כחודשיים גויס מנכ"ל - - -; גייסנו יועץ משפטי; אנחנו עכשיו במכרז לאיתור סמנכ"ל משאבי אנוש.

אברהם (אבי) ניסנקורן: מה התקינה?

אברהם (אבי) ניסנקורן: מה התקינה הכוללת?

יורם כהן: אנחנו אמורים לקבל מחברת חשמל 221 עובדים שיעברו אלינו מתוך חברת החשמל.

יורם כהן: הגוף הראשון הוא תפ"ט, גוף שנמצא בחיפה, והגוף השני, ינ"ם, גוף שמנהל את הסחר וטיפול בחשמל, גוף שיושב חלקו בדניה וחלקו במת"ם.

קריאה: מה תהיה התקינה הכוללת?

יורם כהן: אנחנו מניחים שסדר גודל של עוד 60 אנשים ברמת הנהלה, זה אומר כספים, משפטים, מערכות מידע, כל הפונקציות שייתנו את השירותים לגוף התכנוני והתפעולי של החברה.

אורלי לוי אבקסיס: מי עד היום עשה את זה?

יורם כהן: חברת החשמל.

משה גפני: אמרנו בישיבה הקודמת, אני אמרתי את זה: אני מציע שתקבלו עכשיו 8 מיליון שקלים, ועל ה-5 מיליון שקלים תבואו לכאן.

משה גפני: זה יכול להיות גם באמצעות שירותים שאתם מקבלים מן המדינה.

משה גפני: מה שאני מבקש הוא לא בעניין הכסף.

משה גפני: אם תצליחו – ואני מקווה שתצליחו – תיכנסו לטרנס של עשייה ואז לא יהיה הפיקוח האינטנסיבי הזה.

משה גפני: בגלל שאז באמת עדיין לא הוקם כל העניין וזה יכול להיות בעייתי.

יורם כהן: רק אסיים את העדכון.

יורם כהן: שאלו כאן מה עשינו עד היום.

יורם כהן: אנחנו עובדים היום על רישיון מול רשות החשמל ומול חח"י, בעצם הגדרת הרישיון, שיגדיר את הסמכויות של חברת ניהול המערכת מול רשות החשמל ומול חח"י.

יורם כהן: שכרנו מבנה.

יורם כהן: במסגרת הרפורמה התחייבנו לשמור על המיקום הקיים של העובדים באזור חיפה.

יורם כהן: אותם עובדים שעוברים אלינו יישארו בדניה ובמת"ם.

יורם כהן: מצאנו נכס באזור מת"ם והיום אנחנו מכינים אותו, משפצים אותו לקראת מעבר של העובדים אליו.

יורם כהן: יש אירוע גדול מאוד של מערכות מידע.

יורם כהן: בגוף הזה יש המון מערכות, המון תוכנות.

יורם כהן: אנחנו למעשה עוסקים היום בפרויקט שיכשיר את המשרדים החדשים עם כל התשתיות של מערכות מידע.

יורם כהן: רובן נשארות בחח"י, כלומר כאן צריך להקים כמעט מאפס את כל מערכות המידע.

יורם כהן: אנחנו מטפלים באמות מידה.

יורם כהן: אנחנו מקימים עכשיו את רשות הכוח בחירום.

יורם כהן: אנחנו מגייסים אדם שזה יהיה התפקיד שלו, להכין את כל המשק לחירום מבחינת דלקים וכולי.

יורם כהן: אנחנו מטפלים בכל נושא משאבי אנוש מול העובדים של חח"י, כך התחייבנו במסגרת הרפורמה.

משה גפני: מתי זה מסתיים?

יורם כהן: אנחנו אמורים לסיים את זה עד אמצע שנת 2020.

משה גפני: אולי ניתן לכם את הכסף ב-2020?

יורם כהן: לא, כי כפי שאמרתי, בחצי השנה הקרובה, א', משפצים את הנכס, ב', מכינים את כל מערכות המידע.

משה גפני: הבנתי.

משה גפני: אורית פרקש-הכהן ביקשה.

אורית פרקש הכהן: קודם כול, צוהריים טובים.

אורית פרקש הכהן: כפי שאתה יודע, הייתי יושבת-ראש רשות החשמל בעבר.

אורית פרקש הכהן: נחמד לראות את חזון משק החשמל התחרותי מתחיל להתקדם.

אורית פרקש הכהן: יש לי כמה שאלות לטובת חברי הוועדה, גם חבר הכנסת קרעי שאל אותי.

אורית פרקש הכהן: בעצם עד היום היחידה של ניהול המערכת הייתה חלק מחברת חשמל, היא הייתה כפופה לסמנכ"ל הייצור ובעצם חברת חשמל היא היחידה שפיקחה על הסחר של משק החשמל.

אורית פרקש הכהן: היחידה הייתה נמצאת בתוך חברת חשמל ולכן זה יצר ניגוד עניינים, שבעצם יש לך את אותה יחידה שמפקחת על המתחרים של חברת החשמל.

אורית פרקש הכהן: לכן הרעיון היה דומה במקצת למרכז הבקרה ברמזורים בתחום התחבורה – מוציאים את המוח, את הגוף המתכנן במשק החשמל מהמונופול, מחברת חשמל, בעצם כחברה נפרדת.

אורית פרקש הכהן: אבי, כפי שאתה יודע, יש לי כמה שאלות אינפורמטיביות.

אורית פרקש הכהן: קודם כול, החברה כחברה – הייתי קוראת לזה שלד ריק – כבר הייתה קיימת כמה שנים טובות בלי הרבה פעילות.

אורית פרקש הכהן: הייתי רוצה לדעת, לפי החלטת הממשלה על הרפורמה, בעצם בדצמבר 2019 אתם אמורים להתחיל לפעול לפי רישיון.

אורית פרקש הכהן: אנחנו כחברי ועדת הכספים אמורים לתת לכם את הכסף, אבל על מנת לוודא שבדצמבר 2019 תתחילו לעבוד כחברת ניהול מערכת, על כל המשתמע מכך.

אורית פרקש הכהן: אני רוצה לדעת איפה להערכתך עומדת עבודת הכנת הרישיון מול רשות החשמל, והאם החלטת הממשלה, שקבעה שדצמבר 2019 זה נקודת המוצא שבה תתחילו לעבוד באמת עבור הציבור ולנהל את הסחר בחשמל, זה תאריך שיתממש.

אורית פרקש הכהן: כאשר אנחנו דנים בבקשה שלך אנחנו רוצים לדעת שהחלטת הממשלה הזו על הרפורמה היא משמעותית, לפני שאנחנו מעבירים 5 מיליון שקלים.

אורית פרקש הכהן: שאלה שנייה שאני רוצה לשאול: צריך להבין, תעריף החשמל הציבורי היום, שכל אחד ואחד מאיתנו משלם, מממן פעילות של ניהול מערכת.

אורית פרקש הכהן: יש כבר היום בתוך תעריף החשמל רכיב שנקרא ניהול מערכת, את אותם עובדים של התפ"ט שהוא מדבר איתם, שזה יחידת הפיתוח והתכנון של חברת החשמל, ואת היחידה האחרת בחברת החשמל.

אורית פרקש הכהן: היא היום כבר ממומנת על ידי הציבור בתעריף החשמל.

אורית פרקש הכהן: לכן אני רוצה להבין בעצם את הכסף שאתם מקבלים עכשיו לגיוסים, להבין את המשמעות של הכסף הזה, כי יש סכום משמעותי למדי של עשרות מיליוני שקלים, אני לא זוכרת בדיוק את הסכום, אבל את הכסף הכבד של פעילות ניהול המערכת, שהיום נמצאת בתוך חברת החשמל, שזה סכומים יחסית לא גבוהים, יחסית לכלל תעריף החשמל, הציבור כבר משלם בתעריף החשמל.

אורית פרקש הכהן: לכן הייתי רוצה לדעת מה הן אבני הדרך, עם לוחות זמנים, להתקדמות, והאם אתה מתחייב שבדצמבר – אני רואה שאין כאן נציגים של רשות החשמל או נציגים של משרד האנרגיה – אתם תתחילו לעבוד לפי רישיון.

קריאה: את אומרת שלא צריך - - -

אורית פרקש הכהן: הוא אמור לצאת לדרך בדצמבר לפי החלטת הממשלה אבל זה תלוי בזה שרשות החשמל - - -

אברהם (אבי) ניסנקורן: אשלים את הדברים של אורית פרקש-הכהן.

אברהם (אבי) ניסנקורן: טיפלתי בזה בכובע הקודם שלי, בהובלת הרפורמה הזאת.

אברהם (אבי) ניסנקורן: בעצם, כפי שאורית אמרה, הקמת מנהל המערכת באה להפסיק ניגוד עניינים אינהרנטי שקיים כאשר חברת חשמל בעצם ניהלה את התחרות ואת התכנון ארוך הטווח.

אברהם (אבי) ניסנקורן: בעצם התפקידים האלה עברו למנהל מערכת, שאמור להיות גוף מקצועי מאוד, אובייקטיבי, חברה ממשלתית נפרדת שכל תפקידה לנהל את התחרות ולעשות רישיון ארוך-טווח.

אברהם (אבי) ניסנקורן: לכן הקמת מנהל מערכת, היה אינטרס גדול של המדינה ביצירת הגוף הזה, וזה גוף מקצועי מאוד.

אברהם (אבי) ניסנקורן: יש לנו אינטרס כמדינה שהגוף הזה יפעל כמה שיותר מהר ובאופן כמה שיותר מקצועי ובאמצעים שיאפשרו לעבוד בצורה נכונה.

אברהם (אבי) ניסנקורן: זה בעצם דבר אחד.

אברהם (אבי) ניסנקורן: דבר שני, אני מקווה מאוד שהגוף הזה לא יתנפח.

אברהם (אבי) ניסנקורן: היה צפי מבחינת כוח אדם שהוא אמור לנהל, ויש לפעמים נטייה לגופים כאלה להתנפח.

אברהם (אבי) ניסנקורן: אני חושב שצריך להקפיד מאוד שהגוף הזה – יש צפי לגודל מסוים, שזה כמובן משליך גם על התקציב הסופי שלו – שלא נמצא את עצמנו בסוף עם גוף של 400 עובדים, 500 עובדים, 600 עובדים, דבר שצריך מאוד מאוד להקפיד עליו.

אורית פרקש הכהן: לכן גם, הרב גפני, אנחנו צריכים לדעת שבדצמבר הגוף הזה יוצא לדרך עם רישיון.

אורית פרקש הכהן: אני מבינה שהמלאכה מורכבת.

אורית פרקש הכהן: הרי אתם בין היתר גוף הסליקה של הכסף.

אורית פרקש הכהן: גם בהקשר הזה הייתי רוצה לשמוע מכם איך מסתמן המערך של היציבות הפיננסית שלכם, כי בעצם מדובר בגוף שיהיה אחראי על סליקה של עשרות מיליארדי שקלים של משק אנרגיה, שהוא בעצמו מבחינת הביטחונות הוא לא הגוף שמייצר את הכסף.

אורית פרקש הכהן: גם על זה הייתי רוצה לשמוע.

אורית פרקש הכהן: כפי שאבי ניסנקורן אמר, אתם גוף שהוא עוגן משמעותי מאוד במשק החשמל התחרותי העתידי.

משה גפני: אבי ניסנקורן, מתי אתה הולך לוועדה?

אברהם (אבי) ניסנקורן: ב-13:45.

משה גפני: אני מקווה שנספיק, בגלל שהנציב מחכה בחוץ.

משה גפני: בסדר, אעשה את זה מהר.

אורית פרקש הכהן: סיימתי.

אורית פרקש הכהן: אני רק הסברתי, צריך להבין, רב גפני, שמדובר כאן בגוף שיהפוך לבנק, למרכז הסליקה של כל משק החשמל, של עשרות מיליארדי שקלים.

אורית פרקש הכהן: לכן אנחנו רוצים לדעת איך הוא מתקדם וגם מה הגיבוי הכלכלי שלו במודל שמסתמן.

משה גפני: קודם כול, אתה רצית גם להתייחס לעניין?

אהרון שפיץ: היא אמרה שאין נציגים של משרד האנרגיה.

אהרון שפיץ: אני נציג של משרד האנרגיה, אני עוזר המנכ"ל.

משה גפני: יורם כהן, אני מציע שתשיב לה על השאלות.

משה גפני: תשתדל לעשות את זה בקצרה אבל מדויק.

משה גפני: אני מבקש מן החברים לאשר את זה, ובתנאי שאתם תבואו לכאן לדווח בתחילת שנת 2020.

אורית פרקש הכהן: אבל בדצמבר הוא אמור לקבל את הרישיון, לא בתחילת שנת 2020.

משה גפני: תיכף תשמעי את התשובה.

משה גפני: בבקשה.

יורם כהן: א', הרפורמה אורכה 18 חודשים מתחילת הפעילות של החברה מול המערכת.

יורם כהן: לצערי או לשמחתי המנכ"ל נבחר רק לפני כחודשיים, כלומר עברו כמעט 16 חודשים בלי לבחור מנכ"ל, לכן דה פקטו אנחנו עובדים בערך כחודשיים בצורה משמעותית.

יורם כהן: בתוך חודשיים לא ניתן היה ולא ניתן יהיה לסיים את כל התהליך שאת מכירה אותו מקרוב.

אורית פרקש הכהן: מי שכותב את הרישיון זה לא מנכ"ל חברת ניהול המערכת אלא זה רשות החשמל והממשלה.

יורם כהן: כן, אבל עדיין המנכ"ל צריך להיות מעורב.

יורם כהן: מי שכתב בשלב הזה את הרישיון זה אנחנו.

יורם כהן: העברנו טיוטה לרשות החשמל, שכבר נמצאת שם.

יורם כהן: אנחנו נמצאים היום בדין ודברים עם - - -

אברהם (אבי) ניסנקורן: מה הצפי?

יורם כהן: התהליך הזה ייקח עוד מספר חודשים.

אורית פרקש הכהן: להערכתך בעצם בניגוד להחלטת הממשלה, בעצם אתה אומר שזה לא יהיה מוכן בדצמבר כפי שנקבע בהחלטת הממשלה.

אורית פרקש הכהן: אני רוצה לחדד.

אורית פרקש הכהן: הרב גפני, זה אומר שבדצמבר החברה לא תתחיל לפעול ואז גם תקציבית היא ממשיכה בעצם להיות איזה ענף שנשען על הממשלה.

משה גפני: אתם מבקשים עוד כסף פרט ל-5 מיליון שקלים?

יורם כהן: לא.

יורם כהן: התקציב פשוט נדחה.

יורם כהן: אם החברה הייתה מתחילה לפעול לפני 18 חודשים או 16 חודשים והיה מנכ"ל בחברה אז אני מניח שהיינו בשלב מתקדם יותר.

משה גפני: לכן אני מבקש שהם יבואו לפה בתחילת שנת 2020, להגיד לנו איפה זה עומד.

יורם כהן: אין שום בעיה.

יורם כהן: שאלת לגבי הנושא התקציבי.

אורית פרקש הכהן: האיתנות הכלכלית שלכם.

יורם כהן: רגע, רק לסיים את הנושא הראשון.

אורית פרקש הכהן: מתי אתה מעריך שיינתן רישיון ניהול מערכת?

יורם כהן: במסגרת הרפורמה השר הוסמך להאריך בשישה חודשים את המועד אחרי דצמבר.

יורם כהן: כנראה כבר קבעו שתהיה אפשרות כזאת.

יורם כהן: לכן כבר פגשנו את השר וביקשנו להאריך בשישה חודשים את המועד.

אורית פרקש הכהן: כבר ביקשתם.

יורם כהן: כן.

יורם כהן: לגבי השאלה ששאלת – את צודקת.

יורם כהן: כפי שאת יודעת, גם תפ"ט וגם ינ"ם מתוקצבות בתוך התעריף בסכום קבוע, אבל עדיין יש תקציב הקמה.

יורם כהן: גם החברה החדשה צריכה מבנה, צריכה מערכות מידע.

אורית פרקש הכהן: אבל ככל שתמשכו את זה אנחנו נממן עוד ועוד את ההקמה.

אורית פרקש הכהן: ראינו עכשיו פרויקט סולקנים שההקמה שלו התעכבה, כפי שאתה יודע להקמה יש גם עלות, אבל זה לא באותם סדרי גודל כמובן.

יורם כהן: אנחנו לא מושכים שום דבר.

יורם כהן: התחלנו פשוט מאוחר יותר כי תהליך הבחירה לקח זמן.

יורם כהן: זה מה שאנחנו עושים.

אורלי לוי אבקסיס: ההתנגדויות לא נשמעות, לא במועצות האזוריות ולא במקומות שבהם אנשים חיים את חייהם ויום אחד בונים להם מפלצת בחצר האחורית.

אורלי לוי אבקסיס: פעמים רבות מתוך - - -

יורם כהן: זה רשות החשמל לדעתי.

אורלי לוי אבקסיס: לכן אני שואלת אם יש לכם נגיעה גם.

יורם כהן: לא.

יורם כהן: זה רשות החשמל.

אורלי לוי אבקסיס: למנהל אין נגיעה?

יורם כהן: לא.

אורית פרקש הכהן: אבל יש לו בתכנון, לגמרי.

אורית פרקש הכהן: אורלי, את צודקת.

אורית פרקש הכהן: מחר הם ינהלו מכרזים על תחנות חדשות.

הראל שליסל: היא מדברת על תחנות כוח חדשות.

אורלי לוי אבקסיס: יש תחנות כוח שפועלות על גז.

יורם כהן: יש תחנות כוח שבעניינן עורכים סקרים ותכנון ארוך-טווח.

יורם כהן: כן, ביחד איתנו.

אני מבין שחלק מן הפעילות – הרי הכול הוא תוצאה של הרפורמה שעברה פה בקדנציה הקודמת – הפעילות שלכם היא גם במכרזים ובפריסה של התחנות וגז וכדומה.

אני מבין שכן, נכון?

תחנות כוח שמופעלות על ידי גז.

אני רוצה לחדד את דבריי.

אם כן – אם לא אז זה פורום אחר – חלק מן ההחלטה ברפורמה בזמנו הייתה גם לנסות לשלב את נושא חשמל כשר בשבת ללא עלות נוספת חלילה על המערכת.

אני רוצה לדעת איפה זה אוחז והאם אתם מקדמים את העניין הזה.

הראל שליסל: אני רכז אנרגיה באגף התקציבים.

הראל שליסל: תן לי לענות כי אני חושב שזה לא נוגע ספציפית למנהל חברת המערכת.

הראל שליסל: קודם כול, ברור שיש להם קשר לתכנון של תחנות כוח, אבל בסוף מי שמקדם תחנות כוח –מקדמים בצורה פרטית בוות"ל, את בוודאי מכירה את זה.

אורית פרקש הכהן: אבל בתכנון ארוך-טווח הם יהיו מעורבים.

הראל שליסל: נכון, בתכנון ארוך-טווח יש להם השפעה, אבל מיקום כזה או אחר נידון בוות"ל.

לא רק המיקום.

אני מדבר גם על חלוקת הוואטים.

הראל שליסל: קודם כול, התכנון נעשה בוות"ל, במוסד תכנון, וכמובן מגישים התנגדויות.

הראל שליסל: זה פחות נוגע למנהל המערכת.

הראל שליסל: את הסוגיה של חשמל כשר אפשר להפנות לרשות החשמל.

אורלי לוי אבקסיס: אז מה כן נוגע למנהל המערכת?

אורלי לוי אבקסיס: יש לי תחושה שלקחתם את הפקידים של רשות החשמל ועשיתם עוד מנגנון.

אורלי לוי אבקסיס: יש מי שזה היה חלק מהעבודה השוטפת שלהם.

אורלי לוי אבקסיס: אנחנו כחברי כנסת רוצים מאוד להיות מעורבים, רוצים להבין מה בעצם התפקיד שלכם, מה מהותכם, למה לא הייתם עד היום, מה היה הצורך להקים אתכם, מה היה הכשל הארגוני, מה היה הכשל בשוק החשמל, מה התפקיד שלכם כגוף.

משה גפני: אם אפשר לענות בקצרה על השאלות.

משה גפני: אני הולך להצבעה.

יורם כהן: מדובר בשני אגפים שיוצאים מחברת החשמל.

יורם כהן: אגף אחד הוא אגף שניהל את הסחר בחשמל.

יורם כהן: עד היום חברת חשמל גם ייצרה את החשמל וגם קנתה מעצמה את החשמל.

יורם כהן: היה פה מצב לא הגיוני.

יורם כהן: לכן כל יחידת הסחר של חברת החשמל יוצאת החוצה ועוברת לגוף נפרד.

יורם כהן: הדבר השני הוא תכנון החשמל.

יורם כהן: חח"י גם תכננה את החשמל וגם ביצעה אותו.

יורם כהן: יש פה ניתוק.

יורם כהן: הגוף שיתכנן את החשמל מהיום יהיה גוף נפרד, בנוסף לחח"י, שבעצם יכפה על חח"י את התכנון העתידי של משק החשמל.

יורם כהן: אלה הדברים העיקריים.

משה גפני: אתה יודע לענות לחבר הכנסת יעקב אשר?

משה גפני: הוא שאל על חשמל כשר.

יורם כהן: אני מכיר את זה מכובע אחר.

יורם כהן: אני לא מכיר את זה במסגרת הרפורמה.

יורם כהן: אנחנו כמובן נתמוך בכל החלטה.

יורם כהן: אנחנו לא מטפלים בנושא הזה.

אם זה לא המקום אז זה לא המקום.

בהזדמנות אחרת.

איתי כהן: התייחסות קצרה.

איתי כהן: אני סגן מנהל רשות החברות הממשלתיות.

איתי כהן: אני רק רוצה לדייק.

איתי כהן: שאלתם קודם האם יכול להיות שיידרשו עוד השקעות.

איתי כהן: אמרתי בדיון הקודם בינואר ואני רוצה להגיד גם עכשיו, יכול להיות שבהמשך כן תידרש השקעה נוספת כדי להביא את החברה לאיתנות פיננסית, לא בשביל לממן משכורות בתקופת ההקמה.

משה גפני: רבותי, אני מבקש לסכם כדלהלן: אל תבואו לפה לבקש עוד כסף, זה לא יעזור.

משה גפני: גם דובר פה על לנפח פתאום רשויות – היה מדובר, ביקשתם 13 מיליון שקל, אישרנו לכם 8 מיליון שקל, ואמרנו לגבי ה-5 מיליון שקל האחרים שתתקדמו עם העניין הזה.

משה גפני: אני רואה שעוד לא הגענו לסוף.

אורית פרקש הכהן: אנחנו רק מחדדים שהעיכובים, אנחנו לא רוצים שיגרמו להתעכבות הרפורמה.

אורית פרקש הכהן: אני רק רוצה להגיד משהו באופן אישי: שיהיה לכם בהצלחה רבה מאוד.

משה גפני: אני מצטרף לברכות של אורית פרקש-הכהן, שיהיה לכם בהצלחה.

משה גפני: אני רק מבקש, האישור שלנו – אם אכן הוועדה תאשר את זה, נלך עכשיו להצבעה – כרוך בכך שאתם תגיעו לפה בחודש ינואר ותגידו לנו בדיוק איפה עומד העניין הזה, בגלל שזה בכל אופן הולך ומתמשך.

משה גפני: אנחנו לא ניתן יד להקמת רשויות כאלה שסתם מתנפחות ומגיעות לממדים שאין בהם צורך.

משה גפני: אנחנו נצטרך לראות.

משה גפני: ההתניה שלנו היא שלא יהיה כסף נוסף.

משה גפני: זה מה שביקשתם ואנחנו חילקנו את זה.

משה גפני: 5 מיליון שקל מגיעים עכשיו.

משה גפני: אתם בינואר תבואו לדווח לנו על מה שנעשה בעניין הזה.

אורית פרקש הכהן: גם אם הרישיון התעכב.

משה גפני: מי בעד אישור הבקשה לאישור השקעת המדינה בחברת מנהל המערכת בע"מ בהתאם לסעיף 10 לחוק החברות הממשלתיות, התשל"ה-1975?

משה גפני: מי נגד?

משה גפני: מי נמנע?

משה גפני: בעד – רוב

משה גפני: נמנעים – הבקשה לאישור השקעת המדינה בחברת מנהל המערכת בע"מ בהתאם לסעיף 10 לחוק החברות הממשלתיות, התשל"ה-1975 נתקבלה.

משה גפני: האישור ניתן.

משה גפני: שיהיה לכם בהצלחה.

משה גפני: אני מצטרף לברכות של אורית פרקש-הכהן.

משה גפני: תודה רבה.

משה גפני: הישיבה נעולה.